钦定古今图书集成/理学汇编/文学典/第002卷 > 梁刘勰文心雕龙 > 《征圣》
## 钦定古今图书集成/理学汇编/文学典/第002卷 > 梁刘勰文心雕龙 > 《征圣》

夫作者曰圣，述者曰明，陶铸性情，功在上哲。夫子文
章，可得而闻，则圣人之情，见乎文辞矣。先王圣化，布
在方册；夫子风采，溢于格言。是以远穪唐世，则焕乎
为盛；近褒周代，则郁哉可从。此政化贵文之征也。郑
伯入陈，以立辞为功；宋置折俎，以多方举礼：此事迹
贵文之征也。褒美子产，则云“言以足志，文以足言”；泛
论君子，则云“情欲信，辞欲巧。”此修身贵文之征也。然
则志足而言文，情信而辞巧，迺含章之玉牒，秉文之
金科矣。夫鉴周日月，妙极机神，文成规矩，思合符契。
或简言以达旨，或博文以该情，或明理以立体，或隐
义以藏用。故《春秋》一字以褒贬，《丧服》举轻以包重，此
简言以达旨也。邠《诗》联章以积句，儒行缛说以繁词，
此博文以该情也。《书契》断决以象夬，文章昭晰以象
离，此明理以立体也。四象精义以曲隐，五例微辞以
婉晦，此隐义以藏用也。故知繁略殊形，隐显异术，抑
引随时，变通会适，征之周孔，则文有师矣。是以子政
论文，必征于圣；稚圭劝学，必宗于经。《易》称“辨物正言，
断辞则备。”《书》云“辞尚体要，弗惟好异。”故知正言所以
立辨，体要所以成辞。辞成无好异之尤，辨立有断辞
之义。虽精义曲隐，无伤其正言；微辞婉晦，不害其体
要。体要与微辞偕通，正言共精义并用，圣人之文章
亦可见也。颜阖以为仲尼饰羽而画，徒事华辞，虽欲
此言圣，弗可得已。然则圣文之雅丽，固衔华而佩实
者也。“天道难闻，犹或钻仰，文章可见，胡宁勿思？若征
圣立言，则文其庶矣。”赞曰：“妙极生知，睿哲惟宰，精理
为文，秀气成采，鉴悬日月，辞富山海，百龄影徂，千载
心在。”